Taalbeleid by US: ‘Afrikaans in ‘n vryval’Universiteit Stellenbosch. Argieffoto. Die Afrikaanse Taalraad (ATR) het gesê die universiteitbestuur van die Universiteit Stellenbosch (US) se besluit om Engels van 2016 af as verstektaal te gebruik ten koste van Afrikaans, plaas Afrikaans in ‘n vryvalposisie. “Dit is ‘n groot terugslag vir Afrikaans as universiteits- en wetenskapstaal by wat eens ŉ boegbeeld vir Afrikaans was. Die Afrikaanse Taalraad doen ŉ beroep op die raad van die US om die planne te skrap en die bestuur te versoek om met meer verbeeldingryke taalplanne vorendag te kom,” het prof. Jacques van der Elst, uitvoerende hoof van die ATR, Vrydag in ŉ verklaring gesê. Hy het gesê dit lyk asof die US swig onder druk van politieke groepe soos SASCO en Open Stellenbosch en die sogenaamde raadpleging van die groepe kan eerder bevraagteken word. “Hierdie stap is tegelyk ŉ aanmoediging vir ander instellings soos die Universiteit van die Vrystaat (UV) en die Noordwes-Universiteit (NWU) se kampus in Potchefstroom om die US se voorbeeld te volg. As die ‘ouboet’ van die Afrikaanse universiteite so ŉ taalstap neem, sal die druk op hierdie instellings verder toeneem.” Van der Elst het gesê daar is begrip daarvoor dat anglisering in hoër onderwys ŉ internasionale tendens is, maar die Afrikaanse taalgemeenskap word die voorreg ontneem om in Afrikaans te studeer en intellektueel te groei by een van Suid-Afrika se gerekende universiteite, terwyl daar binne ŉ radius van enkele tientalle kilometers drie ander Engelstalige tersiêre instellings bestaan. “Hierdie besluit marginaliseer nie net Afrikaans nie, maar is tewens ŉ terugslag vir ander inheemse tale in Suid-Afrika wat ook die reg het om op die lang duur as wetenskapstaal erken te word. Die Afrikaanse Taalraad doen ŉ ernstige beroep op universiteite om nie die deur hard in die gesig van die Afrikaanse taalgemeenskap toe te klap nie,” het hy bygevoeg. Lees meer oor: Open Stellenbosch, Universiteit Stellenbosch